હવે તો પ્લસ સાઈઝવાળી વ્યક્તિ પોતાનાં આઉટફિટ માર્કેટમાંથી તો ખરીદી શકે છે પરંતુ સ્ટાઈલિશ અને ફેશનેબલ કપડાં ઓનલાઈન પણ મગાવી શકે છે. આજે ઘણી વેરાઈટી તેમના માટે ઉપલબ્ધ છે. જેમ કે, વિવિધ ડ્રેસીસ, ટોપ્સ અને ક્નિટવર, ટ્રાઉઝર, પ્લે સૂટ અને જમ્પ સૂટ, સ્કર્ટ અને શોર્ટ્સ, કોટ્સ અને જેકેટ્સ વગેરે. આ તમામ આઉટફિટ જાડા લોકો માટે એવી રીતે તૈયાર કરવામાં આવે છે જે તેમના શરીરને બરાબર ફીટ આવી જાય અને ખરાબ પણ ન લાગે. જ્યારે ઠંડીની સિઝન માટે ખાસ પ્રકારનાં સ્વેટર અને શ્રગ પણ મળી રહે છે. જો વજનને છુપાવવું હોય તો ફલોર લેન્થનો અનારકલી ડ્રેસ ખરેખર ઘણી મદદ કરે છે. હવે પ્લસ સાઈઝ માટે ડિઝાઈનર સાડીઓની રેન્જ પણ ઘણી છે જેનાથી શરીર પરની વધારાની ચરબી છુપાવી શકાય છે. જ્યારે લગ્નપ્રસંગ માટે તૈયાર થતા ચણિયાચોળીની પસંદગી પર ખાસ ધ્યાન હોય છે. જેમ કે, ચણિયો ઘેરવાળો હોય, બોટમમાં એમ્બ્રોઇડરી હોય તો તે સારું દેખાય છે. બને ત્યાં સુધી નેટ કે ટિસ્યૂ પર પસંદગી ઓછી કરવી, બ્લાઉઝ ક્રેપ કે રૉ સિલ્ક મટીરિયલનાં હોવાં જોઈએ.